钦定古今图书集成/明伦汇编/氏族典/第107卷 > 裴皞
## 钦定古今图书集成/明伦汇编/氏族典/第107卷 > 裴皞

按《五代史裴皞传》：“皞字司东，河东人也。少好学，唐光
化中，举进士，拜校书郎，拾遗补阙。事梁为翰林学士、
中书舍人。事后唐为礼部侍郎，改太子宾客，以老拜
兵部尚书致仕。晋高祖时起为工部尚书，复以老告，
拜右仆射，致仕，卒。皞以文学在朝廷久，宰相马引孙、
桑维翰皆皞礼部所放进士也。引孙知举，放榜，引新”
进士诣皞，皞喜作诗曰：“门生门下见门生。”世传以为
荣。维翰已作相，常过皞，皞不迎不送。人或问之，皞曰：
“我见桑公于中书，庶寮也。桑公见我于私第，门生也，
何迎送之有？”人亦以为当。